Άντολφ Έντλερ

Ο Άντολφ Έντλερ () (20 Σεπτεμβρίου 1930 - 2 Αυγούστου 2009) ήταν Γερμανός δημοσιογράφος, ποιητής και συγγραφέας. Πολιτικά αντιφρονών και αντικομφορμιστής, έπαιξε κεντρικό ρόλο σε κινήματα υποκουλτούρας που αμφισβήτησαν το μοντέλο του σοσιαλιστικού ρεαλισμού στη λογοτεχνία της Λαοκρατικής Δημοκρατίας της Γερμανίας μέχρι τη Γερμανική επανένωση το 1990.

 Βιογραφικά στοιχεία 
Ο Άντολφ Έντλερ γεννήθηκε στο Ντίσελντορφ το 1930 και ήταν γιος εμπόρου βοημικής καταγωγής, η μητέρα του ήταν βελγικής καταγωγής. Μετά τον πόλεμο ξεκίνησε δημοσιογραφική καριέρα συνεργαζόμενος με αριστερές εφημερίδες και περιοδικά. Θεωρούμενος «απειλή για το κράτος» για τις πολιτικές και κοινωνικές του ιδέες και συμμετοχή σε διαδηλώσεις - ήταν πολιτικά ενεργός για την Κομμουνιστική Ένωση και το κίνημα ειρήνης - το 1955 σε ηλικία 25 ετών, εγκαταστάθηκε στην Ανατολική Γερμανία. Από το 1955 έως το 1957 σπούδασε λογοτεχνία στη Λειψία. Το 1957 εγκαταστάθηκε στο Ανατολικό Βερολίνο, όπου συνεργάστηκε ως δημοσιογράφος για διάφορα έντυπα και εφημερίδες. Δημοσίευσε τα πρώτα του βιβλία - προπαγανδιστικά έργα με διδακτικό περιεχόμενο και εξύμνηση της Ελεύθερης Γερμανικής Νεολαίας και του κομμουνιστικού συστήματος.

Από το 1960 και καθιερώθηκε ανάμεσα στους σημαντικότερους ποιητές της Ανατολικής Γερμανίας. Ήταν αντικομφορμιστής αλλά όχι ακόμη πολιτικός αντιφρονών. 

Σταδιακά, οι απόψεις του άρχισαν να έρχονται σε αντίθεση με τις κομματικές επιταγές και μεταμορφώθηκε σε επικριτή του συστήματος της ΛΔΓ. Ταυτόχρονα με την ιδεολογική απελευθέρωση, η καλλιτεχνική του εξέλιξη χαρακτηρίστηκε από ένα σκόπιμα παράλογο ύφος γραφής για να εκφράσει την αντίθεσή του στο υπάρχον λογοτεχνικό κατεστημένο. Έτσι, περιθωριοποιήθηκε και υποβαθμίστηκε από κομματικά στελέχη που έλεγχαν την πολιτιστική ζωή, η επιρροή τους επεκτάθηκε και στην ιδιωτική ζωή του συγγραφέα.

Τη δεκαετία του 1970, ο Έντλερ ήταν ανοιχτά σε αντιπαράθεση με το καθεστώς. Μετά την απέλαση του τραγουδοποιού Βολφ Μπίρμαν από την Ανατολική Γερμανία το 1976, ήταν μεταξύ των 9 συγγραφέων που το 1979 αποβλήθηκαν για «ανατρεπτικές δραστηριότητες» από την Ένωση Συγγραφέων της ΛΔΓ. Είχε δηλώσει επίσης τη συμπαράστασή του στον διωκόμενο για «νομισματικά αδικήματα» συγγραφέα Στέφαν Χάιμ.

Τη δεκαετία του 1980, έγραφε για διάφορα ανατρεπτικά underground περιοδικά του Βερολίνου και έγινε σημαντική προσωπικότητα στη λογοτεχνική σκηνή της περιοχής του Βερολίνου Πρέντσλαουερ Μπεργκ. Χρησιμοποιούσε επίσης τα ψευδώνυμα Μπόμπι Μπέργκερμαν και Μπούμπι Μπλάζεζακ. Στην Ανατολική Γερμανία, τα βιβλία του σπάνια τυπώνονταν πλέον και σπάνια σχολιάζονταν. Στη Δυτική Γερμανία, από την άλλη πλευρά, ήταν γνωστός μόνο σε λίγους, καθώς προτιμούσε να εκδίδει τα βιβλία του σε χειροκίνητα πιεστήρια του Βερολίνου με τιράζ 300 αντιτύπων.

Τη δεκαετία του 1990, ο Άντολφ Έντλερ κέρδισε ευρύτερη αναγνώριση με τα ημερολόγιά του με τίτλο Ο Ταρζάν στο Πρέντσλαουερ Μπεργκ. Έγραψε επίσης μυθιστορήματα και δοκίμια. Από το 1991 έως το 1998, μαζί με τη Μπριγκίτε Σράιερ-Έντλερ, διοργάνωνε παράνομες αναγνώσεις σε διαμερίσματα και στο καφέ Κλάρα στο Ανατολικό Βερολίνο.

 Προσωπική ζωή 
Από το 1955 έως το 1959 ήταν παντρεμένος με τη συγγραφέα Γιούτα Μπάρτους και από το 1967 έως το 1978 με τη συγγραφέα και μεταφράστρια Έλκε Ερμπ. Η τελευταία σύζυγός του ήταν η Μπριγκίτε Σράιερ-Έντλερ. Από τα παιδιά του, ο Γιούλιους Έντλερ είναι γνωστός σήμερα ως ο ράπερ Χίομπ. Ο Κόνραντ Έντλερ δραστηριοποιείται στη λογοτεχνική και καλλιτεχνική σκηνή του Βερολίνου και του Πότσνταμ.

Ο Άντολφ Έντλερ πέθανε το 2009 στο Βερολίνο.

 Έργα 

 1960: Erwacht ohne Furcht. (Ξυπνήστε χωρίς φόβο), ποίηση
 1960: Weg in die Wische. (Μονοπάτι προς τους βάλτους), ποίηση
 1964: Die Kinder der Nibelungen. (Τα παιδιά των Νιμπελούνγκεν), ποίηση
 1966: In diesem besseren Land. (Σ' αυτή την καλύτερη γη). Ανθολογία ποίησης της ΛΔΓ από το 1945. Επιλεγμένα από τον Έντλερ και τον Καρλ Μίκελ.
 1974: Das Sandkorn. (Ο κόκκος της άμμου), ποίηση
 1975: Nackt mit Brille. (Γυμνός με γυαλιά), ποίηση
 1976: Zwei Versuche, über Georgien zu erzählen. (Δύο απόπειρες να αφηγηθώ την ιστορία της Γεωργίας), ταξιδιωτική αφήγηση
 1979: Verwirrte klare Botschaften.  (Σαφή μηνύματα που προκαλούν σύγχυση), ποίηση
 1980: Nadelkissen. (Μαξιλαράκι για καρφίτσες)
 1985: Ohne Nennung von Gründen. (Χωρίς αιτιολόγηση)
 1987: Schichtenflotz. Papiere aus dem Seesack eines Hundertjährigen. (Άχρηστο υλικό. Χαρτιά από την τσάντα ενός εκατοντάχρονου)
 1989: Nächtlicher Besucher, in seine Schranken gewiesen. Eine Fortsetzungszüchtigung. (Νυχτερινός επισκέπτης, στη θέση του. Μια συνεχιζόμενη τιμωρία)
 1990: Vorbildlich schleimlösend. Nachrichten aus einer Hauptstadt 1972–2008. (Υποδειγματικό αποχρεμπτικό. Νέα από μια πρωτεύουσα 1972–2008)
 1990: Den Tiger reiten. (Ιππεύοντας την τίγρη) Δοκίμια και σημειώσεις για την ποίηση της ΛΔΓ
 1992: Die Antwort des Poeten. (Η απάντηση του ποιητή), μυθιστόρημα
 1994: Tarzan am Prenzlauer Berg. (Ο Ταρζάν στο Πρέντσλαουερ Μπεργκ), ημερολόγιο από το 1981 έως το 1983
 1995: Die Exzesse Bubi Blazezaks im Fokus des kalten Krieges (Οι υπερβολές του Μπούμπι Μπλάζεζακ στο επίκεντρο του Ψυχρού Πολέμου), σατιρικά κείμενα 1976–94
 1996: Warnung vor Utah, Momente einer USA-Reise. (Προειδοποίηση για τη Γιούτα: Στιγμές από ένα ταξίδι στις ΗΠΑ)
 1999: Der Pudding der Apokalypse. Gedichte 1963–1998. ( Η πουτίγκα της Αποκάλυψης. Ποιήματα 1963–1998)
 1999: Trotzes halber. (Από κακία), ποίηση
 2001: Das Greisenalter, voilà. (Γεράματα, voilà), ποιητικά κείμενα 
 2003: Schweigen Schreiben Reden Schweigen. (Σιωπή, Γραφή, Ομιλία, Σιωπή) Ομιλίες 1995–2001
 2004: Uns überholte der Zugvögelzug. Alte und neue Gedichte (Μας πρόλαβαν τα αποδημητικά πουλιά. Παλιά και νέα ποιήματα.)
 2005: Nebbich. Eine deutsche Karriere (Νέμπις. Μια γερμανική καριέρα)
 2007: Krähenüberkrächzte Rolltreppe. Neunundsiebzig kurze Gedichte aus einem halben Jahrhundert. (Κυλιόμενες σκάλες με κρώξιμο κορακιών. Εβδομήντα εννέα σύντομα ποιήματα από μισό αιώνα) 
 Παραπομπές 

Κατηγορία:Γερμανοί ποιητές
Κατηγορία:Γερμανοί μυθιστοριογράφοι
Κατηγορία:Γερμανοί δοκιμιογράφοι
Κατηγορία:Γερμανοί διηγηματογράφοι
Κατηγορία:Ανατολικογερμανοί
Κατηγορία:Ανατολικογερμανική λογοτεχνία